Ope brief: Dis-Chem se rassespuit is dodelikDirk Hermann, bestuurshoof van Solidariteit Geagte mnr. Saltzman ŉ Herrie het losgebars oor ŉ rasbrief, wat u onderteken het, waarin ŉ verbod op die aanstelling en bevordering van witmense in Dis-Chem geplaas word. U en u vrou, Lynette, is stigters van Dis-Chem. Vandag is u die negende rykste man in Suid-Afrika, met ŉ persoonlike rykdom van R18 miljard. Forbes Africa doen ŉ storie oor u merkwaardige verhaal met die opskrif: “How the Dis-Chem founders went from $1 000 to over a billion”. Die Jewish Report skryf oor u Absa-ikoontoekenning dat u sukses in die feit lê dat u gee. Lynette sê tydens dié geleentheid dat besigheid nog altyd was om aan die gemeenskap en kliënte terug te gee. Dis-Chem is 44 jaar gelede, in 1978, gestig. Vandaar is dit opgebou met die koopkrag van kliënte en die harde werk van personeel – die koopkrag van gewone mense, mammas met siek kindertjies en later gesinne wat ŉ verskeidenheid goedere kon koop. Baie van die kliënte en personeel was wit en het u gehelp om u besigheid op te bou. Tot vandag is dit so. U het steeds wit kliënte en wit personeel. Vriendelike aptekers wat kliënte help. Tydens die ABSA-toekenning bring u hulde aan die 23 000 werknemers en Dis-hem se lojale kliënte. Toe kom die gewraakte rasbrief. U wil nie nog wit werknemers hê nie en u huidige wit werknemers mag nie bevorder word nie. Lojale wit kliënte is welkom, maar nie lojale wit werknemers nie. Werknemers word nie op grond van hulle vaardighede beoordeel nie, maar op grond van hul ras. Dit gaan nie oor wat hulle doen nie, maar hoe hulle lyk. Ras troef alles. In 2021 verkoop u 7% van Dis-Chem aan ŉ swartbemagtigingskonsortium teen ŉ waarde van R1,96 miljard. U word toe deel van ŉ verstikkende rasnetwerk. Dit raak vir u ŉ rasprobleem. U skryf dat elke wit mens wat aangestel word, die rassesyfers deurmekaar krap. U sê benoud dit is ŉ besigheidsrasionaal om minder wit mense in diens te hê. ŉ Rasprobleem moet ŉ finale rasoplossing kry. Verban wittes! Verskeie lede van Solidariteit by Dis-Chem het vir ons die brief gestuur. Hulle was angsbevange en het gesê hulle het skrywes ontvang wat hulle die dood voor oë hou as hulle die brief sou versprei. Tog het hulle die regte ding gedoen en dit geopenbaar. Ek was verstom oor u brief. ŉ Privaat maatskappy kan tog nie so rasmal wees nie. Ek het gedink dis vals, want dis skokkend en roekeloos. Met u agtergrond weet u baie goed hoe blootgestel minderhede kan wees in die soeke na rasoplossings. U antwoord op die rasvraag is nie om te soek na wat reg is nie, maar om witmense te offer, al is dit nie reg nie. U gaan selfs verder as wat die wet vereis. U brief sou nie ŉ hof oorleef nie. Die regte ding sou wees om te doen wat reg is en om die verkeerde ding uit te daag, ook in die hof. U en Lynette word beskryf as mense wat ook sterk voel oor familiewaardes. U optrede teenoor gewone families wat vir u werk, trek ŉ streep daardeur. Ons regspan skryf aan u en vra of die brief eg is. Ons plaas u ook op terme en sê as dit waar is, sal ons litigeer. U regspan skryf terug, bevestig dat die brief eg is en sê dit is teruggetrek. Ons waardeer die terugtrek van die brief, maar hoe op dees aarde het u in die eerste plek by so ŉ brief uitgekom? Hoe moet ek as wit kliënt daaroor voel en hoe moet u lojale wit werknemers daaroor voel? Die brief is teruggetrek, maar ek kan nie sien dat die beleid teruggetrek is nie. Is die beleid teruggetrek, of verkondig julle dit net nie meer nie? Ek is bekommerd dat die morele denke agter dié brief ook steeds bestaan. Dit is verkeerd en die mark het ŉ geneigdheid om dit wat verkeerd is, te straf. U probleem is dat witmense se deelname aan Dis-Chem baie groter is as hulle deel van die Suid-Afrikaanse samelewing. U kan nie ŉ vertrouensbreuk met enige deel van u kliëntebasis bekostig nie. Die beroep wat ek op u doen, is om diep selfondersoek te doen oor die moraliteit agter die brief. Moenie eers daaraan dink om voort te gaan nie. Ons het genoeg lede in Dis-Chem wat julle dophou. Groete, Dirk Hermann Bestuurshoof: Solidariteit